
56. Szerződés átruházásának általános forgalmi adózásbeli következményei

[Áfa tv. 2. § a) pont, 9. § (1) bekezdés, 10. § a) pont, 13. § (1) bekezdés, 55. § (1) bekezdés, 58. § (4) bekezdés, 77. § (2) bekezdés a) pont, 78. § (1) bekezdés b) pont, 153/B. § (1) bekezdés a) pont, 153/C. § (1) bekezdés a) pont, 153/C. § (3) bekezdés, 170. § (2) bekezdés, 269. § (6) bekezdés]
Azon esetekben, amikor az eladó (továbbiakban: Adóalany I.) és a vevő (továbbiakban: Adóalany II.) eredeti, szerződésben foglalt szándéka az általános forgalmi adóról szóló 2007. évi CXXVII. törvény (továbbiakban: Áfa tv.) 10. § a) pontja szerinti részletvételre irányul, azonban a teljes vételár maradéktalan megfizetését megelőzően Adóalany II. szerződésbeli pozícióját egy új vevőre (továbbiakban: Adóalany III.) ruházza át, az átruházás tényéből adódóan – az érintett felek tekintetében – az alábbi áfabeli konzekvenciák keletkeznek:

1. Adóalany I. és Adóalany II. közötti reláció

a) A szerződés-átruházás Adóalany I.-re gyakorolt általános forgalmi adózásbeli hatásait tekintve mindenekelőtt annak rögzítése szükséges, hogy az Adóalany I. és Adóalany II. megállapodásban foglalt eredeti szándéka az Áfa tv. 10. § a) pontja szerinti ügylet [ti. termék birtokbaadása olyan ügylet alapján, amely a termék részletvételéről azzal a kikötéssel rendelkezik, hogy a jogosult a tulajdonjogot legkésőbb az ellenérték maradéktalan megtérítésével megszerzi] megvalósítására irányult, így az Áfa tv. 55. § (1) bekezdése és 58. § (4) bekezdése alapján az adófizetési kötelezettség a teljes ellenérték vonatkozásában az Adóalany II. részére történő birtokbaadás (teljesítés) időpontjában keletkezett. Ezzel összhangban a bizonylatolás egyetlen Áfa tv. szerinti számla kibocsátásával történt. Tekintettel arra, hogy az ügylet részben teljesült is, a korábban kiállított számla sztornírozására (az ügylet teljesítésének meghiúsulására hivatkozással) nincs jogszabályi lehetőség.

Tekintettel ugyanakkor arra is, hogy az Adóalany I. által kiállított számla alapján az ügylet teljes ellenértéke (valamennyi vételár-részlet együttes összege) bizonylatolásra került, és az ügyletet terhelő általános forgalmi adó is a teljes ellenérték (valamennyi vételár-részlet) figyelembevételével került az egyenes vagy a fordított adózás szabályainak alkalmazásával megállapításra, illetve megfizetésre, az említett számla adattartalma, ezen belül az azon szereplő ellenérték tekintetében korrekciót (helyesbítést) szükséges elvégezni a felek közti szerződés megszűnésének időpontjától számított ésszerű időn belül [Áfa tv. 170. § (2) bekezdés].

Az Adóalany I. előbb említett számla-helyesbítési kötelezettségével összefüggésben rögzíthető továbbá az is, hogy az adó alapja a felek utólagos megállapodása szerinti, a vételár-részletek fizetésével érintett időszakra vonatkozó használat ellenértékeként elismert összeg figyelembevételével korrigálandó.

Figyelemmel arra, hogy a tárgyalt esetben – tekintve, hogy az Áfa tv. 10. § a) pontja szerinti részletvétel útján történő termékértékesítés teljesítésének (birtokbaadás) időpontjában az ügylet teljes ellenértéke kiszámlázásra került – az adóalapot és adót érintő számla korrekciót valószínűsíthetően negatív irányban szükséges elvégezni, az Adóalany I. az Áfa tv. 77. § (2) bekezdés a) pontja [ti. „az adó alapja utólag csökken abban az esetben is, ha a termék 10. § a) pontja szerinti értékesítése, a bérbeadás vagy a vagyoni értékű jog időleges használatának átengedése meghiúsul, és a felek az ügylet kötése előtti helyzetet állítják helyre, vagy ha ez nem lehetséges, az ügyletet a meghiúsulás bekövetkezéséig terjedő időre hatályosként elismerik”] értelmében az eredeti számlában feltüntetett adóalapjának utólagos csökkentésére jogosult. 

A szóban forgó esetben tehát az Adóalany I. – feltéve, hogy az Áfa tv. 78. § (1) bekezdés b) pontjának megfelelően az ügylet teljesítését tanúsító számla adattartalmának módosításáról gondoskodik – az eredeti számlában korábban megállapított és bevallott adóalapját, illetve amennyiben az ügylet az egyenes adózás alá tartozik, a fizetendő adóját utólagosan (önellenőrzés végzése nélkül) csökkentheti, azon kitétellel, hogy – az Áfa tv. 153/B. § (1) bekezdés a) pontja értelmében – a különbözetet legkorábban abban az adómegállapítási időszakban jogosult figyelembe venni, amelyben az eredeti számlát módosító számla a jogosult, vagyis Adóalany II. személyes rendelkezésére áll.

b) Az Adóalany II. mint a számla befogadója tekintetében elmondható, hogy – amennyiben az ügylet vonatkozásában a fordított adózás szabályai alkalmazandóak – az Áfa tv. – 1.a) alpont alatt már idézett – 153/B. § (1) bekezdés a) pontja értelmében az általa korábban (a fordított adózás szabályai szerint) fizetendő adóként megállapított és bevallott adó összegét, mint a 153/A. § (1) bekezdése szerint megállapított fizetendő adót csökkentő tételt legkorábban abban az adómegállapítási időszakban jogosult figyelembe venni, amelyben az eredeti számlát érvénytelenítő számla vagy az azt módosító számla a személyes rendelkezésére áll.

Az Adóalany II. mint a számla befogadója továbbá – amennyiben az ügylet a fordított adózás alá esik – az Áfa tv. 153/C. § (3) bekezdése értelmében az Áfa tv. 120. § b) pontja alapján keletkezett, eredetileg levonható, előzetesen felszámított adó összegét érintő különbözetet abban az adómegállapítási időszakban kötelezett figyelembe venni, amelyben a fizetendő adó összegét csökkentő tételként el kell számolni. (A levonható adó csökkenését tehát ez esetben is önellenőrzés nélkül, mint fizetendő adót növelő tételt kell elszámolni.)

Azon esetben, amennyiben az ügylet az egyenes adózás alá tartozik, a levonásba helyezett fizetendő adó korrekciója vonatkozásában az Áfa tv. 153/C. § (1) bekezdés a) pontjának szabályát kell alkalmazni. E rendelkezés szerint „abban az esetben, ha a levonható előzetesen felszámított adó összegét meghatározó tényezőkben utólag, az adólevonási jog keletkezését követően változás következik be, és ennek eredményeként az eredetileg levonható előzetesen felszámított adó összege csökken, az adóalany a különbözetet abban az adómegállapítási időszakban köteles a 153/A. § (1) bekezdése szerint megállapított fizetendő adó összegét növelő tételként figyelembe venni, amelyben a különbözet alapjául szolgáló, a 127. § (1) bekezdésében említett okiratot módosító vagy azt érvénytelenítő okirat az adóalany személyes rendelkezésére áll, de nem később, mint a módosító vagy érvénytelenítő okirat kibocsátásának hónapját követő hónap 15. napja, feltéve, hogy az eredetileg levonható előzetesen felszámított adó összege közvetlenül olyan, a 127. § (1) bekezdésében említett okiraton alapul, amelyet más fél (hatóság) bocsátott ki”. 

Előbbiek értelmében tehát az Áfa tv. 153/C. § (1) bekezdés a) pontja alapján a levonható adó csökkenését – főszabály szerint – önellenőrzés nélkül kell elszámolni a bevallásban. 

2. Adóalany I. és Adóalany III. közötti reláció

Az 1. pontban már leírtakat is alapul véve elmondható, hogy az Adóalany I., mint eladó az Adóalany III., mint új vevő részére teljesítendő termékértékesítésről új számla kibocsátására köteles, melyen – tekintve, hogy az ügylet Áfa tv. 55. § (1) bekezdése szerinti tényállásszerű megvalósulására a termék birtokbaadásával kerül sor – a teljesítés időpontjaként az Adóalany III. részére történő birtokbaadás időpontját szükséges szerepeltetni.

3. Adóalany II. és Adóalany III. közötti reláció

Az általános forgalmi adó rendszerében használatos termékértékesítés fogalom az Áfa tv. 9. § (1) bekezdésében került rögzítésre, melynek értelmében termékértékesítésnek minősül a birtokba vehető dolog átengedése, amely az átvevőt tulajdonosként való rendelkezésre jogosítja, vagy bármely más, a birtokba vehető dolog szerzése szempontjából ilyen joghatást eredményező ügylet.

Fentiek ismeretében alapvetésként rögzíthető, hogy – mivel a termékértékesítés az általános forgalmi adó rendszerében kizárólag birtokba vehető dolog esetén értelmezhető – a szerződésbeli pozíció átruházása [mely átruházás tárgya nem minősül az Áfa tv. 9. § (1) bekezdése szerinti birtokba vehető dolognak] az Áfa tv. 13. § (1) bekezdésében rögzített szolgáltatásnyújtásként (ti. olyan ügylet, amely e törvény értelmében nem termék értékesítése) kezelendő.

A két adóalany (Adóalany II. és Adóalany III.) között megvalósuló ügylet áfabeli megítélése érdekében szükséges figyelemmel lenni arra is, hogy az Áfa tv. 2. § a) pontja értelmében egy adott szolgáltatásnyújtás akkor tartozik az Áfa tv. hatálya alá, amennyiben azt az adóalany – ilyen minőségében – belföldön és ellenérték (ti. bármilyen vagyoni előny, ideértve a meglévő követelés mérséklésére elismert vagyoni értéket is, de ide nem értve a kártérítést) fejében teljesíti.

Előbbi jogszabályi rendelkezés alapulvételével a tárgyalt esetre nézve az a megállapítás tehető, hogy amennyiben az Adóalany II. és Adóalany III. között megvalósuló ügylet teljesítésére az Áfa tv. 259. § 6. pontja szerinti ellenérték fejében kerül sor (vagyis ha a szerződésbeli pozíció átruházása ellenében az Adóalany III. az Adóalany II. részére ellenértéket fizet), az ügylet az Áfa tv. hatálya alá tartozik, így az általános forgalmi adókötelezettséget keletkeztet. 

